Lima maut akibat gas bocor
VISAKHAPATNAM:  Sekurang-kurangnya lima orang maut dan 1,000 lagi dimasukkan ke hospital selepas berlaku kebocoran gas di sebuah kilang kimia di pantai timur India semalam dengan pihak berkuasa memberi amaran angka korban mungkin meningkat. Menurut
pegawai polis tempatan, kebocoran gas itu membabitkan dua tangki 5,000 tan yang
tidak diselenggara akibat pelaksanaan perintah berkurung (lockdown) bagi
mengekang koronavirus (Covid-19) sejak akhir Mac lalu. Rakaman
di saluran televisyen India menunjukkan orang ramai, termasuk wanita dan
kanak-kanak terbaring tidak sedarkan diri di bahu jalan sekitar Visakhapatnam
iaitu sebuah bandar pelabuhan perindustrian di negeri Andhra Pradesh. “Kami
dapat mengesahkan sekurang-kurangnya terdapat lima kematian sekarang. Angka
mungkin bertambah,” kata Penolong Pesuruhjaya Polis Visakhapatnam, Swaroop
Rani kepada AFP. Penyelaras
hospital daerah, B K Naik berkata, sekurang-kurangnya 1,000 mangsa telah
dihantar ke hospital berlainan dan kemungkinan ramai lagi tidak sedarkan diri
di rumah mereka. “Insiden
ini berlaku pada waktu awal pagi dan penduduk sedang tidur ketika kebocoran gas
berlaku. “Pihak
berkuasa sedang melakukan pemeriksaan dari rumah ke rumah. Kami berusaha untuk
membawa seberapa ramai mangsa ke hospital. “Mereka
perlukan bantuan pernafasan dan udara segar,” katanya. Sementara
itu, menurut laporan Times of India, terdapat lapan kematian termasuk seorang
kanak-kanak perempuan berusia 8 tahun dan 5,000 lagi penduduk jatuh sakit. Insiden
itu mencetuskan panik dalam kalangan penduduk yang berada sekitar tiga radius
kilometer dari kilang kimia tersebut. Seorang saksi berkata, penduduk
membunyikan siren kecemasan sekitar jam 3.30 pagi (waktu tempatan) dengan gas
jelas kelihatan di udara. Kilang
kimia itu dikendalikan oleh syarikat LG Polymers yang terletak di pinggir
Visakhapatnam iaitu sebuah bandar yang dihuni sekitar lima juta orang. – AFP 
See author's posts
